РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/121-18

1. јун 2018. године

Б е о г р а д

ЗАПИСНИК

12. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 1. ЈУНА 2018. ГОДИНЕ

Седница је почела у 11,02 часова.

Седницом је председавaла Ивана Стојиљковић, председник Одбора.

Седници су присуствовали чланови Одбора: Милена Турк, Соња Влаховић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Душко Тарбук и Нада Лазић, као и Јосип Броз, заменик члана Љубинка Ракоњца.

Седници нису присуствовали чланови Одобра: Владимир Петковић, Мирослава Станковић Ђуричић, Дејан Николић, Јасмина Каранац, Борислав Ковачевић и Ненад Милић, као ни њихови заменици.

Седници су присуствовали представници Министарства заштите животне средине: државни секретари Бранислав Блажић и Иван Карић, директор Агенције за заштиту животне средине Филип Радовић, помоћници министра: Александр Весић (Сектор за управљање животном средином) и Жељко Пантелић (Сектор за надзор и предострожност у животној средини), Драгана Механџић, начелник Одељења за управљање пројектима финансираних из фондова ЕУ и међународне помоћи -Сектор за стратешко планирање и пројекте, Сандра Милићевић Сперлић, начелник Одељења за европске интеграције - Сектор за међународну сарадњу и ЕУ интеграције, Славица Стојановић, шеф Групе у Одељењу за заштићена подручја и еколошку мрежу (Сектор за заштиту природе и климатске промене), Александар Ђорђевић, шеф Одсека за управљање посебним токовима отпада - Сектор за управљање отпадом и отпадним водама и Небојша Реџић, начелник Одељења за Национални регистар извора загађивања у Агенцији за заштиту животне средине.

Седници су присутвовали представници Зелене столице: Уна Мијовић из Архус центра Нови Сад и Мара Влајковић из Санитарно еколошког друштва „Сан еко“, Београд.

На предлог председника Одбора, са 10 гласова за, једногласно, усвојен је следећи:

Д н е в н и р е д

1. Информација о раду Министарства заштите животне средине за период фебруар-април 2018. године;
2. Разно.

Пре преласка на рад по утврђеном дневном реду, са 10 гласова за, једногласно, усвојен је Записник 11. седнце Одбора за заштиту животне средине, одржане 8. маја 2018. године.

Прва тачка дневног реда - **Информација о раду Министарства заштите животне средине за период фебруар-април 2018. године**

У свом уводном излагању, Иван Карић, државни секретар Министарства заштите животне средине, осврнуо се на рад Министарства у неведеном периоду, истакавши да ће текст преговарачке позиције за Поглавље 27 вероватно већ 4. јуна 2018. године бити послат у Брисел на неформалне консултације.

Говорећи о нормативној активности, навео је да су, на предлог Министарства заштите животне средине, усвојени: Предлог Закона о потврђивању Нагоја протокола о приступу генетичким ресурсима и праведној и једнакој расподели користи које проистичу из њиховог коришћења уз Конвенцију о биолошкој разноврсности, као и Предлог закона о ратификацији Споразума о очувању афричко – евроазијских миграторних птица водених станишта AEWA и Предлог закона о ратификацији Споразума о очувању популација слепих мишева у Европи – EUROBATS, као и већи број подзаконских аката. Истакао је да је Нацрт закона о изменама и допунама Закона о заштити животне средине послат на мишљење надлежним органима, да је урађен нацрт новог Закона о биоцидним производима, да се ради се на нацрту закона о изменама и допунама Закона о стратешкој процени утицаја на животну средину, као и на нацртима закона: о контроли опасности од великог удеса који укључује опасне супстанце, о процени утицаја на животну средину, о стратешкој процени утицаја на животну средину, о заштити од буке у животној средини.

Обавестио је Одбор о томе да је у периоду од 15. марта до 20. априла 2018. године у 6 градова у Србији одржана је јавна расправа о Нацрту закона о климатским променама, којим се успоставља систематски и континуирани мониторинг, извештавање и верификација података и информација од значаја за климатске промене и институционална организација за прикупљање истих, укључујући и податке и информације из индустријских и енергетских постројења.

Као важну активност Сектора за управљање животном средином, истакао је да је, у сарадњи са Центром за чистију производњу Технолошко-металуршког факултета, Универзитета у Београду, Министарство почело реализацију пројекта:„Имплементација Директиве о индустријским емисијама у Србији“. Пројекат се реализује уз финансијску помоћ Агенције за међународну сарадњу Краљевине Шведске (SIDA), као и уз помоћ Амбасаде Шведске у Београду. Реализација пројекта почела је 1. марта 2018. године, пројекат ће трајати 30 месеци, а једна од првих активности је помоћ министарству при изради Специфичног плана имлементације Директиве о индустријским емисијама 2010/75/ЕУ, који ће послужити за припрему преговарачке позиције за област индустријског загађења.

Истакао је значај сарадње са Сектором за ванредне ситуације и учешће представника Министарства на радионицама, од којих је издвојио ону посвећену процени ризика од катастрофа.

Навео је да је издато пет сагласности на Програме контроле квалитета ваздуха на територији градова/општина: Сурдулица, Краљево, Бор, Вршац и Сента.

У раду Сектора за стратешко планирање и пројекте, као најзначајнију навео је сарадњу са покрајином Баден-Виртемберг, у оквиру које је државни секретар Бранислав Блажић одржао састанак на ком је договорена конкретизација сарадње кроз припрему пројекта за размену знања и искуства у областима стратешког планирања и решавања питања загађења животне средине искоришћењем отпада за производњу биогаса као и наставак имплементације пројеката у области третмана отпадних вода у Старој Пазови. Навео је и да се спроводе активности на реализацији 17 пројеката, који се финансирају из претприступних фондова у вредности од око 40,5 милиона евра, билатералних донација у вредности од 5,3 милиона евра и средстава буџета укупне вредности од 1.180.050.000 динара.

Указао је на то да је 4. априла 2018. године објављен Јавни конкурс за доделу средстава за подршку пројектима цивилног друштва у области заштите животне средине у 2018. години. Учесницима конкурса је омогућено да предложе пројекте који се односе на једну од седам тема, од заштите природе, климатских промена, еколошког предузетништва, грађанског активизма, еколошког образовања, заштите природе у урбаним срединама, па до пројеката који се односе на медије и промоцију екологије. Укупно опредељена средства износе 35.000.000,00 динара. Пријављивање је завршено 24. априла 2018. години и у току је обрада достављених пријава.

Од активности Сектора за заштиту природе и климатске промене, истакао је билатералну сарадњу и спровођење CITES конвенције, као и то да је израђена ревизија Стратегије о биолошкој разноврсности Републике Србије за период од 2011. до 2018. године, у складу са глобалним Стратешким планом УН Конвенције о биолошкој разноврсности за период 2011-2020. године. Истакао је и да Министарство, у сарадњи са UNDP-ем, уз финансијску подршку Глобалног фонда за животну средину, спроводи Пројекат „Локални развој отпоран на климатске промене”, чији је циљ пружање подршке локалним самоуправама у планирању и спровођењу иновативних мера и решења за смањење емисија гасова са ефектом стаклене баште. Осврнуо се и на јавни позив у оквиру Изазова за иновативна решења за подношење зрелих предлога пројеката усмерених ка иновативним решењима за смањење емисија гасова са ефектом стаклене баште, уз истовремено генерисање друштвене, економске и еколошке користи за локалне самоуправе и њене грађане. Планирано је да Климатски инкубатор постане оперативан током маја 2018. године.

Указао је и на то да је започет поступак за испитивање степена деградације земљишта услед изливања јаловишта Столице и израду ревизије пројекта Санације, затварања и рекултивације депоније у Зајачи, кроз спроведене јавне набавке.

У оквиру међународне сарадње, као значајне навео је следеће активности: учешће министра Горана Тривана са мађарским министром пољопривреде, Шандором Фазекашом, на заједничкој седници Владе Републике Србије и Владе Републике Мађарске у Будимпешти, 8. и 9. фебруара 2018. године, као и учешће министра Горана Тривана на неформалном састанку министара животне средине Европске уније, где је имао билатералне сусрете са Неном Димовим, министром животне средине и вода Републике Бугарске, Карменом Велом, европским комесаром за животну средину, поморска питања и рибарство, као и са Јоханом Фласбартом, државним секретаром Савезног министарства Немачке за заштиту животне средине, заштиту природе и нуклеарну безбедност у Софији, 10. и 11. априла 2018. године. Министар Горан Триван сусрео се са амбасадором Краљевине Норвешке у Србији, са амбасадором Уједињених Арапских Емирата, са амбасадором Краљевине Шведске, са амбасадорком Словачке Републике и са амбасадором Португала.

Када је реч о активностима Преговарачке групе за Поглавље 27, навео је да су одржани састанци са представницима заинтересованих страна у изради Специфичних планова имплементације (ДСИП) за област вода и управљање отпадом, као и са шефовима секторских радних група. Састанцима су присуствовали кључни људи из НВО, СКГО, Привредног сектора, са института и факултета. Навео је и да је обједињени састанак Преговарачке групе 27 и секторских радних група одржан 14. фебруара у Народној скупштини, као и да очекује да ће нацрт преговарачке позиције бити послат Европској комисији 4. јуна 2018. године на неформалне консултације.

Од активности Сектора за управљање отпадом и отпадне воде, издвојио је информацију да се за регионални систем за управљање отпадом у Новом Саду настављају припреме претходне студије оправданости са концептуалним решењем за најбољу опцију успостављања регионалног система за управљање отпадом и избора локације, уз подршку Шведске агенције за међународну сарадњу (SIDА). За регион Крагујевац је завршена оваква студија и очекују се даља опредељења овог региона. Решавање проблема заједничког управљања отпадом за Регион Краљево помогла је Влада Француске, одобрена је реализација донације за израду Предходне студије оправданости управљања отпадом за град Краљево и општине Врњачка Бања, Трстеник, Параћин и Рашка.

Истакао је да је од 1. јануара 2018. године отпочела примена Закона о буџету Републике Србије за 2018. године, којим је у разделу 25. Министарство заштите животне средине опредељен износ буџета од 5.858.551.000 динара, укључујући све изворе финансирања. Министарство заштите животне средине имаће на располагању 2.580.756.000 динара, Агенција за заштиту животне средине 282.795.000 динара, а Зелени фонд Републике Србије 2.995.000.000 динара. Министарство заштите животне средине реализовало је 269.626.562,67 динара односно 10,44% одобреног буџета.

Од активности Сектора за надзор и предострожност у животној средини, истакао је да су у извештајном периоду републички инспектори Сектора за надзор и предострожност у животној средини извршили 1174 инспекцијска прегледа и донели 192 решењa. У наведеном периоду, поднетo је 27 захтевa за покретање прекршајног поступка и 11 пријава за привредни преступ и 1 кривична пријава. Донето је и 64 решења о забранама. Навео је да велики број пријава грађана стиже на мејл адресу ''опасни отпад''.

Похвалио је рад Агенције за заштиту животне средине, која је у овом периоду учествовала у јавној расправи о нацрту закона о накнадама за коришћење јавних добара. Указао је на одличну сарадњу са Европском агенцијом за животну средину (ЕЕА), као и агенцијама земаља чланица Европске уније. Најзначајнији продукт Агенције, Извештај о стању животне средине у Републици Србији за 2016. годину, налази се у Генералном секретаријату и чека разматрање на седници Владе Републике Србије. Израда Извештаја о стању животне средине у Републици Србији за 2017. годину је у току.

У дискусији која је уследила, учествовали су: Ивана Стојиљковић, Славица Стојановић, Бранислав Блажић, Нада Лазић, Филип Радовић, Мара Влајковић, Уна Мијовић и Иван Карић.

Председник Одбора поставила је питање које се односило на проглашење нових заштићених подручја, односно када би бројне одлуке, набројане у писаној информацији, могле да ступе на снагу и за колико процената ће бити повећана територија под заштитом.

Објашњено је да је Планом рада Владе предвиђен одређени број заштићених подручја за проглашење у овој години, на чему интензивно ради Министарство. Предвиђено је и проширење граница већ проглашених заштићених подручја. Требало би до краја године да се постигне да око 8% територије буде под заштитом, а тренутно је око 7,05%. Указано је на то да се у овом послу наилази на отпор других секторских политика, нпр. сукоб интереса са Министарством пољопривреде, шумарства и водопривреде око пољопривредног земљишта које се налази у оквиру заштићеног подручја. Потребно је усаглашавање и са сектором енергетике.

Појашњено је да је потребно променити приступ када се о овој области ради, јер до сада се често дешавало да се заштита врши супротно интересима становништва које на том подручју живи. Зато је потребно ићи у складу са захтевима и очекивањима становништва, да се не би десило да они напусте то подручје. До сада се показало да Србије шуме, као управљач, или нека привредна друштва, која заштићено подручје виде као извор прихода, нису узимала у обзир интересе становништва. Зато је потребно да се то суштински промени, при чему је неопходно узети у обзир искуства европских држава, које више укључују локално становништво у управљачке структуре, па се у обзир узимају и њихове визије за будућност. Пројекат који се ради на Голији иде ка овом принципу.

Указано је на велики проблем настао због сече стабала у Националном парку Фрушка Гора, на коју се жале планинари, а од Министарства је добијен одговор да је то у складу са шумском основом. Дешава се да су посечена обележена шумска стабла па се губе стазе и то на територији Војводине, која је позната по слабој пошумљености, а којим управља Јавно предузеће Национални парк Фрушка Гора. Указано је на проблем финансирања, с обзиром на то да се путем такси и накнада прикупи око 10 милијадри динара, да је укупни буџет за ову област око пет милијарди и осамсто милиона динара, а Зелени фонд располаже са нешто мање од три милијарде динара. Постављено је питање да ли је довољно средстава опредељено за функционисање Агенције за заштиту животне средине, с обзиром на то да су донаторским средствима обнављани уређаји за мониторинг ваздуха, као и питање да ли има минимум 70% покривености мерења током године. Истакнуто је да би било добро да путем информисања Одбора, исти буде упознат са проблемима са којима се Министарство среће, као и са предлозима како би они могли да буду решени. Постављено је и питање о чијем трошку ће се откривена бурад са опасним отпадом извести у иностранство, пошто код нас не постоји систем за његов третман, као и ко прати отпад од момента издавања сагласности за управљање истим до момента његовог извоза, како би се знало да ли је такав отпад заиста и изашао из земље. С обзиром на то да је наведено да је Министарство суфинансирало и технички помагало различите регионалне депоније, постављено је питање да ли је завршена депонија у Инђији, јер је депонија код Старе Пазове стигла скоро до ауто-пута.

Директор Агенције за заштиту животне средине обавестио је Одбор о посети директора Европске агенције за заштиту животне средине, који ће први пут посетити неку државу која није чланица Европске уније, 15. јуна 2018. године. Објаснио је да је Агенција своје уређаје за мониторинг ваздуха добила кроз ИПА пројекат као донацију, а да је одржавање такве опреме веома скупо. Након ове донације опреме, Агенцији никада није био увећан буџет за износ сервисирања опреме, све до ове године. Сада је потребно једним делом зановити опрему и купити уређаје, јер се у неким градовима не мере неке од кључних супстанци, а жеља Агенције је да се појача мерна мрежа. Истакао је да је развијена апликација за мобилне телефоне преко које се може видети какво је стање ваздуха у градовима где се обавља мерење. Рекао је да буџет за рад Агенције није довољан, али да је последњих година повећан. Такође је указао на проблем због недовољног броја запослених у Агенцији, осврнувши се на обећања да ће се тај проблем полако решавати. Истакао је да је, и поред свега, наша Агенција 14. на европској ранг листи агенција за заштиту животне средине, што је велики успех.

У дискусији је скренута пажња на незадовољство грађана на локалу, када се деси да је градња започета, а да грађани нису о томе били упознати, нити су били укључени у одлучивање о томе, а да се у урбаним деловима секу шуме и паркови. Истакнуто је да је неопходно обратити пажњу на локалне еколошке планове, који у већини општина нису усвојени или су застарели, а у чијој изради треба да учествују и грађани, што често није случај.

У дискусији је споменут Извештај Коалиције 27, на основу ког се види да у претходној години није баш много тога урађено по питању заштите животне средине у Србији, па је постављено питање шта Министарство види као највећи проблем у овој области и када се планира отварање Поглавља 27. Постављено је и питање како се планира решавање проблема опасног отпада – системски или од случаја до случаја, као и шта се планира са депонијама.

Иван Карић је објаснио да се Министарство заштите животне средине, у складу са Архуском конвенцијом, труди да прави јавне расправе, али да проблеми на које је указано спадају у надлежност локалних самоуправа и других министарстава. Скренуо је пажњу на то да би требало да се планови регулације ставе на јавни увид и да расправа о њима траје 30-ак дана пре него што их скупштина донесе. Истакао је да је Министарство отворено за комуникацију са организацијама цивилног друштва, како би се решавали конкретни проблеми на које оне указују. Одговарајући на остала питања, навео је да се често меша шта је стратешко опредељење Министарства са конкретним стварима у вези са Поглављем 27, јер још увек нисмо у фази да планове имплементације спроводимо у дело.

Пошто је, сагласно члану 229. Пословника Народне скупштине, размотрио Информацију о раду Министарства заштите животне средине за период фебруар - април 2018. године, на предлог председника Одбора, са 10 гласова за, једногласно, Одбор за заштиту животне средине одлучио је да Информацију прихвати, о чему је извештај поднео Народној скупштини.

Друга тачка дневног реда – **Разно**

Члан Одбора Нада Лазић предложила је да Одбор организује јавно слушање на тему „Стање вода у Републици Србији“, указавши на то да је предлог за организовање таквог јавног слушања већ подносила Одбору за пољопривреду, шумарство и водопривреду, али без успеха. Предложила је да се на ово јавно слушање позову представници свих релевантних министарстава.

Председник Одбора је рекла да је и било у плану јавно слушање посвећено водама, па да неће бити проблем да Одбор ово јавно слушање организује.

Седница је завршена у 11,57 часова.

СЕКРЕТАР ПРЕДСЕДНИК

Милица Башић Ивана Стојиљковић